Diari Oficial de la Generalitat Valenciana


Sumari del DOGV 3285, del 14-07-1998 (1998/5744)

ORDRE de 25 de juny de 1998, de la Conselleria de Cultura, Educació i Ciència, per la qual es convoquen ajudes al transport universitari a la Comunitat Valenciana per al curs 1998-1999.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3285

Data del DOGV
:   14-07-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/5744


Data del document
:   25-06-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 25 de juny de 1998, de la Conselleria de Cultura, Educació i Ciència, per la qual es convoquen ajudes al transport universitari a la Comunitat Valenciana per al curs 1998-1999. [1998/X5744]
  
La Generalitat Valenciana, des de l'any 1994, ha portat a cap actuacions en matèria de transport per a estudiants universitaris residents a poblacions de la Comunitat Valenciana allunyades dels centres universitaris, a fi de limitar l'impacte d'aquest tipus de despeses en les economies familiars i de garantir una vertadera igualtat d'accés als ensenyaments universitaris amb independència del lloc de residència.
  
Esta iniciativa de la Generalitat Valenciana obté resposta tant dels mateixos estudiants, agrupats en associacions, com d'empreses de transport i ajuntaments, la qual cosa ha permés posar en marxa un conjunt de serveis de transport universitari que beneficien universitaris de prop de 200 municipis de la Comunitat Valenciana.
  
A fi d'adequar la convocatòria de les ajudes al desenrotllament de l'activitat d'aquestes, la concessió de les ajudes s'efectuarà a l'inici del curs acadèmic, la qual cosa exigeix un avançament en la publicació de la convocatòria i una divisió en dos moments distints del pagament de l'ajuda per a adequar-lo als exercicis pressupostaris.
  
Per tot això, fent ús de les atribucions que em confereixen l'article 35 de la Llei del Govern Valencià i el Decret 197/1996, del Govern Valencià, que estableix el Reglament Orgànic i Funcional de la Conselleria de Cultura, Educació i Ciència,
  
ORDENE
  
Primer
  
Convocar ajudes econòmiques per al finançament de serveis de transport universitari en l'àmbit de la Comunitat Valenciana, per al curs acadèmic 1998-1999.
  
Segon
  
L'import global màxim de les ajudes que s'han de concedir no podrà excedir de 711.148.734 de pessetes, distribuïdes en dos fases:
  
La primera fase es finançarà a càrrec de la línia pressupostària 403/000/98 del programa 80.52.787.36 ensenyaments universitaris, del pressupost corresponent a 1998, per un import de 61.370.373 pessetes.
  
La segona fase que es correspondrà amb el primer semestre de 1999, serà finançada amb un import de 55.852.280 pessetes. La seua distribució s'efectuarà per mitjà d' una resolució de la Direcció General d'Ensenyaments Universitaris i Investigació, i estarà condicionada a la correcta realització de la primera fase i a l'existència de consignació pressupostària suficient en l'exercici corresponent a 1999. La dita consignació es publicarà en el Diari Oficial de la Generalitat Valenciana.
  
Tercer
  
S'aproven les bases que han de regir la concessió d'ajudes a les quals es refereix esta ordre i que s'inclouen com a annex.
  
DISPOSICIONS FINALS
  
Primera
  
Es faculta la directora general d'Ensenyaments Universitaris i Investigació perquè dicte les instruccions complementàries que siguen necessàries per a portar a cap allò que s'ha disposat en esta ordre i es delega en ella l'atribució d'atorgar les subvencions a què es refereix esta convocatòria.
  
Segona
  
La present ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Contra la present Ordre, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a partir de l'endemà de la publicació d'esta ordre en el Diari Oficial de la Generalitat Valenciana. Per a la interposició del recurs caldrà efectuar una comunicació prèvia al conseller de Cultura, Educació i Ciència segons allò que es disposa en l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 25 de juny de 1998
  
El conseller de Cultura, Educació i Ciència,
  
FRANCISCO CAMPS ORTIZ
  
Annex
  
Bases per a la concessió d'ajudes econòmiques per al finançament d'activitats de transport universitari.
  
1. Finalitat
  
La finalitat d'estes ajudes és facilitar l'accés a la universitat als alumnes universitaris que residisquen en poblacions situades a una distància superior a 20 quilòmetres dels centres universitaris on cursen els seus estudis.
  
2. Requisits
  
Podran sol·licitar estes ajudes els municipis, les associacions i les empreses que presten serveis de transport a alumnes universitaris, que reunisquen els següents requisits:
  
a) La distància entre el centre universitari i el punt del nucli urbà situat més prop del centre universitari haurà de ser superior a 20 quilòmetres.
  
b) El servei haurà de prestar-se en períodes lectius del curs acadèmic 1998-1999 i els horaris hauran d'ajustar-se als de la jornada lectiva.
  
c) El punt de destí i el d'origen del retorn serà el campus universitari.
  
d) Les empreses de transport de línia regular aplicaran un descompte als estudiants, que en cap cas podrà ser inferior al 25% de la tarifa oficial.
  
e) La prestació del servei es realitzarà a risc i ventura de l'empresa que haja de realitzar el transport, i sempre complint allò que disposa la normativa reguladora de l'activitat del transport.
  
3. Sol·licituds
  
Les sol·licituds, dirigides al conseller de Cultura, Educació i Ciència, han de formalitzar-se segons els models que es trobaran a disposició dels interessats a les direccions territorials de la Conselleria de Cultura, Educació i Ciència.
  
4. Termini de presentació
  
El termini de presentació de sol·licituds serà d'un mes a partir de l'endemà de la publicació d'esta convocatòria en el Diari Oficial de la Generalitat Valenciana. Si el mencionat termini finalitzara en dia inhàbil o en dissabte, s'entendrà prorrogat el primer dia hàbil següent.
  
5. Lloc de presentació
  
Les sol·licituds es presentaran en el Registre General de la Conselleria de Cultura, Educació i Ciència o en qualsevol dels llocs i pels procediments a què fa referència l'article 38 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.
  
6. Documentació complementària de la sol·licitud
  
La sol·licitud haurà d'anar acompanyada, si és procedent, dels documents originals o fotocòpies compulsades següents:
  
a) DNI del firmant de la sol·licitud.
  
b) NIF del beneficiari de l'ajuda.
  
c) En el cas que el firmant de la sol·licitud actue en nom i representació d'una altra persona física o jurídica, acreditarà esta representació per qualsevol de les formes establides en l'article 32.3 de la Llei de Règim Jurídic de les Administracions Públiques i Procediment Administratiu Comú.
  
d) Declaració jurada o promesa de no haver sol·licitat o obtingut cap altra ajuda o subvenció per a la mateixa finalitat, o bé, si és procedent, de les que haja sol·licitat o obtingut, amb indicació de l'entitat que concedeix i de la quantia.
  
e) Memòria-tipus on es mostre el cost, la viabilitat i la idoneïtat de l'activitat per a la qual se sol·licita l'ajuda, ajustades al format tipus que facilitarà la Direcció General d'Ensenyaments Universitaris i Investigació.
  
f) En el cas que el sol·licitant siga una empresa de transport que proposa una línia d'ús especial, haurà d'acreditar-se l'autorització per l'organisme competent.
  
g) En el cas que el sol·licitant siga una associació o municipi, caldrà presentar un compromís de prestació del servei especificant el seu cost, per part d'una empresa de transport amb capacitat legal per a prestar el servei.
  
h) Les empreses de transport hauran d'aportar en tot cas la corresponent autorització administrativa, expedida pels serveis territorials de la Direcció General de Transports, que cobrirà la totalitat del recorregut.
  
i) En el cas d'empreses de transport de línia regular, caldrà aportar el quadre de tarifes aprovat per la COPUT per a l'any 1998 i el quadre horari del servei, així com el quadre de tarifes a aplicar als estudiants universitaris en el cas de resultar beneficiaris.
  
j) A més a més, els sol·licitants podran presentar tots aquells documents que consideren convenients per a acreditar la importància, la utilitat social i la projecció de l'activitat objecte d'ajuda.
  
7. Instrucció del procediment i proposta de resolució
  
L'òrgan competent per a la instrucció del procediment serà la Direcció General d'Ensenyaments Universitaris i Investigació, el qual realitzarà d'ofici totes les actuacions que considere necessàries que per a la determinació, coneixement i comprovació de les dades en virtut dels quals haja de dictar resolució.
  
L'examen i valoració dels expedients presentats i la consegüent proposta de concessió i denegació de les ajudes correspondrà a una comissió d'avaluació composta per:
  
- Presidenta: la directora general d'Ensenyaments Universitaris i Investigació
  
- Secretari: un funcionari, designat per la directora general d'Ensenyaments Universitaris i Investigació, que actuarà amb veu i sense vot.
  
- Un membre, designat per cada una de les universitats de la Comunitat Valenciana.
  
- Un funcionari, designat pel director general de Transports de la Conselleria d'Obres Públiques, Urbanisme i Transports.
  
La Comissió ajustarà el seu funcionament a allò que s'ha establit en l'article 22 i següents de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
  
8. Criteris de concessió
  
Les ajudes es concediran a aquelles sol·licituds que reunisquen els requisits indicats en la base 2, la qual cosa serà valorada d'acord amb el següent barem:
  
a) La distància entre la població o poblacions des de la qual es preste el servei i el centre universitari. No es computaran les distàncies superiors a 90 quilòmetres.
  
b) El nombre d'estudiants a qui es proporcionarà el servei, computat sobre el cens universitari, determinat d'acord amb la previsió màxima d'alumnes transportables.
  
c) L'existència o inexistència d'altres sistemes de transport alternatiu i la concurrència de sol·licituds per a un recorregut igual o semblant.
  
d) La racionalització i optimació del sistema o sistemes de transport existent.
  
e) El cost del servei per alumne.
  
f) La dimensió de l'àmbit geogràfic d'influència que comportarà la posada en funcionament del servei.
  
g) La qualitat del servei i l'import del descompte efectuat als estudiants.
  
h) La prestació del servei en anteriors convocatòries.
  
9. Quantia màxima
  
L'import de les subvencions atorgades per esta convocatòria en cap cas podrà ser de tal quantia que, aïlladament o en concurrència amb subvencions i ajudes d'altres administracions públiques, o d'altres ens públics o privats, supere el cost de l'activitat que ha de desenrotllar el beneficiari.
  
10. Resolució
  
A la vista de la sol·licitud, de la documentació presentada i de la proposta de concessió o denegació formulada per la Comissió Avaluadora, si concorren els requisits exigits i fins el límit del crèdit existent en la línia pressupostària que corresponga, la directora general d'Ensenyaments Universitaris i Investigació, per delegació del conseller, acordarà la concessió de l'ajuda i determinarà la seua quantia, respecte de la primera fase. En cas contrari, la denegarà.
  
El termini per a dictar resolució serà de dos mesos a comptar des de la finalització del termini establit per a presentar les sol·licituds. En el cas que no es dictara resolució per l'òrgan competent en aquest temps, es podrà considerar desestimada la sol·licitud per silenci administratiu.
  
La quantia corresponent a la segona fase s'establirà aplicant els criteris aprovats per a la primera fase, per Resolució de la Direcció General d'Ensenyaments Universitaris i Investigació, sempre que existisca consignació pressupostària, i s'haja justificat la primera fase i vist l'informe que, sobre la correcta realització d'esta primera fase porte a cap la Inspecció de Transports o si és procedent qualsevol altre servei d'inspecció a l'efecte establit per la Conselleria de Cultura, Educació i Ciència.
  
La resolució es publicarà en el Diari Oficial de la Generalitat Valenciana i també al tauler d'anuncis de la Conselleria de Cultura, Educació i Ciència i de les Direccions territorials d'esta a Alacant, Castelló i València. La publicació substituirà la notificació individual i tindrà els mateixos efectes d'esta, d'acord amb el que disposa l'article 59.5 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
  
11. Obligacions dels beneficiaris
  
Els beneficiaris de la subvenció tenen les següents obligacions:
  
a) Realitzar l'activitat que fonamente la concessió de l'ajuda.
  
b) Les empreses de transport hauran d'exposar clarament en tots els autobusos de les línies subvencionades i en tots els centres de vendes de bitllets o bons, la tarifa per als estudiants universitaris, fent constar que està subvencionada per la Conselleria de Cultura, Educació i Ciència.
  
c) Comunicar a la Conselleria de Cultura, Educació i Ciència l'obtenció d'altres subvencions o ajudes concedides per a la mateixa finalitat.
  
d) Les altres a què fa referència l'article 47 del Text Refós de la Llei d'Hisenda Pública de la Generalitat Valenciana.
  
12. Justificació i pagament
  
El pagament de l'ajuda s'efectuarà en dos fases:
  
A) La primera fase, quan finalitze el primer trimestre del curs acadèmic 1998-1999, una vegada que el beneficiari haja justificat suficientment que ha realitzat l'activitat subvencionada, per mitjà de la presentació de la documentació que més avall s'indica relativa al dit període de temps.
  
B) La segona fase, en els termes que establisca la resolució de la Direcció General d'Ensenyaments Universitaris, i el seu pagament s'efectuarà al finalitzar el curs acadèmic 1998-1999, una vegada justificada la realització de l'activitat per mitjà de la documentació justificativa corresponent a aquest període de temps per mitjà de la presentació de la documentació que més avall s'indica relativa al dit període de temps.
  
La justificació s'efectuarà entre els dies 5 i 15 de desembre de 1998 per a la primera fase i entre els dies 5 i 15 de juliol de 1999 per a la segona fase, per mitjà de la presentació en cada una de les dos fases, davant de la Direcció General d'Ensenyaments Universitaris i Investigació de la següent documentació original, o fotocòpia compulsada, segons convinga:
  
1. Certificat acreditatiu d'estar al corrent de les obligacions tributàries i de la seguretat social, d'acord amb l'Ordre de 30 de maig de 1996, de la Conselleria d'Economia i Hisenda.
  
2. Memòria tipus explicativa subscrita pel representant legal de l'entitat beneficiària de les activitats realitzades on es declare el grau de compliment de l'activitat subvencionada i expresse que ha quedat complida l'activitat que ha motivat la concessió de la subvenció, amb expressió detallada de les dades sobre el servei prestat (rutes, alumnes transportats, descomptes realitzats, punts d'anada i tornada, etc.).
  
3. En el cas que el beneficiari siga un municipi o una associació d'estudiants, estes hauran d'aportar a més a més les factures amb l'empresa contractista, així com el contracte firmat amb l'empresa.
  
4. En cas de línies especials, hauran d'aportar a més a més el contracte amb el col·lectiu que ha contractat el servei especial.
  
5. En cas de línies regulars, hauran d'aportar a més a més, un quadre de tarifes per a universitaris, visat per la Direcció General de Transports.
  
13. Facultats de l'administració
  
Corresponen a la directora general d'Ensenyaments Universitaris i Investigació les facultats següents:
  
a) Apreciar si l'activitat per a la qual se sol·licita l'ajuda és congruent amb la finalitat d'esta convocatòria i si el beneficiari, la sol·licitud i la documentació exigida compleixen els requisits que estableixen estes bases.
  
b) Acordar la reducció de l'import total de l'ajuda, segons el cost real de l'activitat i de les altres ajudes o subvencions que s'hagen concedit al beneficiari per la mateixa activitat.
  
c) Deixar sense efecte l'ajuda concedida si el beneficiari no compleix qualsevol de les obligacions que li imposen estes bases, prèvia audiència a l'interessat.
  
d) Modificar la resolució de concessió de l'ajuda, fins i tot la quantia, per alteració de les condicions tingudes en compte per a la concessió.
  
e) Comprovar el compliment de la finalitat per la qual es concedeix la subvenció i l'aplicació dels fons rebuts.
  
f) Qualsevol altra que li atorgue la legislació vigent.